KOMMISSIONENS BESLUTNING af 19. maj 1998 om anden ændring af beslutning 96/534/EF og 96/535/EF om EF-tilskud til antigenlagre i henholdsvis Italien og Det Forenede Kongerige bestemt til fremstilling af mund- og klovesygevacciner (meddelt under nummer K(1998) 1358) (Kun den engelske og italienske udgave er autentisk) (EØS-relevant tekst) (98/389/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 14, og

ud fra følgende betragtninger:

Etablering af antigenbanker udgør i medfør af Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner (3) en del af EF's indsats for at etablere beredskabslagre af mund- og klovesygevaccine;

i denne beslutnings artikel 3 anføres Istituto Zooprofilattico Sperimentale di Brescia i Italien og Institute for Animal Health, Pirbright, i Det Forenede Kongerige som banker, der ligger inde med EF-beredskabslagre;

disse antigenbankers funktioner og opgaver er beskrevet i denne beslutnings artikel 4, og EF-tilskud hertil er betinget af, at de varetages behørigt;

der bør ydes EF-tilskud til disse banker, således at de kan varetage de nævnte funktioner og opgaver behørigt;

der blev med Kommissionens beslutning 96/534/EF af 4. september 1996 om EF-tilskud til antigenlagre i Italien bestemt til fremstilling af mund- og klovesygevacciner (4) tilvejebragt finansiel støtte til Italien til oplagring af antigen til fremstilling af mund- og klovesygevaccine for perioden 1. august 1996 til 31. juli 1997;

der blev med Kommissionens beslutning 96/535/EF af 4. september 1996 om EF-tilskud til antigenlagre i Det Forenede Kongerige bestemt til fremstilling af mund- og klovesygevacciner (5) tilvejebragt finansiel støtte til Det Forenede Kongerige til oplagring af antigen til fremstilling af mund- og klovesygevaccine for perioden 1. august 1996 til 31. juli 1997;

der blev med Kommissionens beslutning 97/592/EF (6) foretaget ændringer af Kommissionens beslutning 96/534/EF og 96/535/EF, hvorved der kunne ydes finansiel støtte til oplagring af antigen i Italien og Det Forenede Kongerige indtil 31. december 1997;

udbetaling af tilskud er betinget af fremlæggelse af bilag;

der er anmodet om forlængelse af fristen for indsendelse af bilag;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I artikel 4 i beslutning 96/534/EF og 96/535/EF ændres datoen »1. oktober 1997« til »1. juli 1998«.

Artikel 2

Denne beslutning er rettet til Den Italienske Republik og Det Forenede Kongerige Storbritannien og Nordirland.

Udfærdiget i Bruxelles, den 19. maj 1998.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

(3) EFT L 368 af 31. 12. 1991, s. 21.

(4) EFT L 229 af 10. 9. 1996, s. 14.

(5) EFT L 229 af 10. 9. 1996, s. 16.

(6) EFT L 239 af 30. 8. 1997, s. 50.